
BIROULUI  PERMANENT

AL

CAMEREI  DEPUTAŢILOR

Vă înaintăm,  alăturat, raportul asupra propunerii legislative privind preluarea la datoria publică a sumei de 17.261.739,95 euro, parte din împrumutul extern contractat, cu garanţia statului, prin Ministerul Finanţelor Publice, de către Consiliul Judeţean Suceava, în asociere cu un număr de 60 unităţi administrativ-teritoriale din judeţul Suceava, de la Deutsche Bank AG Londra, pentru finanţarea Programului „Utilităţi şi mediu la standarde europene în judeţul Suceava”, trimisă cu adresa nr. PLx.153/2018, Camera Deputaţilor fiind Cameră decizională. 
În raport cu obiectul şi conţinutul său, propunerea legislativă face parte din categoria legilor ordinare.

	PREŞEDINTE,

Bogdan – Iulian HUŢUCĂ

RAPORT 

asupra propunerii legislative privind preluarea la datoria publică a sumei de 17.261.739,95 euro, parte din împrumutul extern contractat, cu garanţia statului, prin Ministerul Finanţelor Publice, de către Consiliul Judeţean Suceava, în asociere cu un număr de 60 unităţi administrativ-teritoriale din judeţul Suceava, de la Deutsche Bank AG Londra, pentru finanţarea Programului „Utilităţi şi mediu la standarde europene în judeţul Suceava”
În conformitate cu prevederile art. 94 din Regulamentul Camerei Deputaţilor, republicat, cu modificările şi completările ulterioare, Comisia pentru buget, finanțe și bănci a fost sesizată, spre dezbatere pe fond cu propunerea legislativă privind preluarea la datoria publică a sumei de 17.261.739,95 euro, parte din împrumutul extern contractat, cu garanţia statului, prin Ministerul Finanţelor Publice, de către Consiliul Judeţean Suceava, în asociere cu un număr de 60 unităţi administrativ-teritoriale din judeţul Suceava, de la Deutsche Bank AG Londra, pentru finanţarea Programului „Utilităţi şi mediu la standarde europene în judeţul Suceava”.
Senatul, în calitate de primă Cameră sesizată, a respins propunerea legislativă în şedinţa din data de 20 martie 2018.  

Conform prevederilor art.75 din Constituţia României, republicată, şi ale art.91 din Regulamentul Camerei Deputaţilor, republicat, cu modificările şi completările ulterioare,  Camera Deputaţilor este Cameră decizională.
La întocmirea raportului s-a avut în vedere avizul negativ al Comisiei pentru industrii şi servicii, avizul negativ al Comisiei pentru administraţie publică, şi amenajarea teritoriului şi avizul favorabil al Consiliului Legislativ, precum şi punctul de vedere negativ al Guvernului. 

Propunerea legislativă supusă dezbaterii, are ca obiect de reglementare preluarea la datoria publică a sumei de 17.261.739,95 euro, parte din împrumutul extern contractat, cu garanţia statului, prin Ministerul Finanţelor Publice, de către Consiliul Judeţean Suceava, în asociere cu un număr de 60 unităţi administrativ-teritoriale din judeţul Suceava, de la Deutsche Bank AG Londra, pentru finanţarea Programului „Utilităţi şi mediu la standardele europene în judeţul Suceava”, urmând ca Ministerul Finanţelor Publice să efectueze rambursarea la scadenţă a ratelor de împrumut şi a dobânzii aferente. 

În conformitate cu prevederile art.61 din Regulamentul Camerei Deputaţilor, republicat, cu modificările şi completările ulterioare, membrii Comisiei au examinat propunerea legislativă menționată mai sus, în ședința cu prezenţă atât fizică cât şi online din data de 13 aprilie 2021.

La lucrările Comisiei deputații şi-au înregistrat prezența conform listei de prezenţă.
La dezbaterea propunerii legislative a participat, în calitate de invitat, din partea Ministerului, domnul Lucian Heiuş – secretar de stat. 
În urma dezbaterii propunerii legislative şi a opiniilor exprimate, deputații prezenți, au hotărât cu majoritate  de voturi, să propună plenului Camerei Deputaţilor un raport de respingere deoarece acest împrumut reprezintă datorie publică garantată şi preluarea acestuia la datoria publică guvernamentală nu este posibilă întrucât ar conduce la majorarea deficitului bugetar cu sumele aferente obligațiilor la nivelul unităților administrativ – teritoriale (UAT). Preluarea acestui  împrumut la datoria publică ar constitui un precedent pentru alți beneficiari de subîmprumuturi sau garanții de stat, aflați în situații financiare dificile.
În raport cu obiectul şi conținutul său, propunerea legislativă face parte din categoria legilor ordinare.

	PREŞEDINTE,

Bogdan – Iulian HUŢUCĂ

	SECRETAR,

Iulius Marian FIRCZAK


Şef serviciu

Giorgiana Ene

Consilier parlamentar

 Vasilica Popa

